Samarqand davlat arxitektura-qurilish instituti huzurida Arxitektura-qurilish yoʻnalishidagi mutaxassislarni qayta tayyorlash va ularning malakasini oshirish markazini tashkil etish toʻgʻrisida
(resolution, 2018-11-27)

Oʻzbekiston Respublikasi Prezidentining “Oʻzbekiston Respublikasi Davlat arxitektura va qurilish qoʻmitasi faoliyatini tashkil etish chora-tadbirlari toʻgʻrisida” 2017-yil 1-maydagi PQ-2936-son qarori ijrosini taʼminlash maqsadida Vazirlar Mahkamasi qaror qiladi: 1. Samarqand davlat arxitektura-qurilish instituti huzurida Arxitektura-qurilish yoʻnalishidagi mutaxassislarni qayta tayyorlash va ularning malakasini oshirish markazi (keyingi oʻrinlarda Markaz deb ataladi) tashkil etilsin. 2. Belgilab qoʻyilsinki, Markaz yuridik shaxs maqomiga ega boʻlgan, arxitektura-qurilish yoʻnalishidagi mutaxassislarni qayta tayyorlovchi va ularning malakasini oshiruvchi ixtisoslashtirilgan davlat taʼlim muassasasi hisoblanadi. 3. Quyidagilar Markazning asosiy vazifalari etib belgilansin: arxitektura-qurilish yoʻnalishidagi mutaxassislarni qayta tayyorlash va ularning malakasini oshirish; oʻquv jarayonining metodik va axborot bazasini yangilash hamda takomillashtirish, shuningdek, oʻquv-metodik materiallarni ishlab chiqish; davlat va xoʻjalik boshqaruvi organlaridan, oliy taʼlim muassasalaridan, shuningdek, xorijiy davlatlardan yuqori malakali mutaxassislarni jalb etgan holda oʻquv jarayonini takomillashtirish; arxitektura-qurilish yoʻnalishidagi mutaxassislarning zamonaviy texnika va texnologiyalar bilan ishlash borasidagi kasbiy koʻnikmalarini rivojlantirish. 4. Oʻzbekiston Respublikasi Qurilish vazirligi Samarqand davlat arxitektura-qurilish instituti bilan birgalikda ikki oy muddatda quyidagilarni taʼminlasin: Markazning tuzilmasi va ustavini tasdiqlash, uning belgilangan tartibda davlat roʻyxatidan oʻtkazish; Oliy va oʻrta maxsus taʼlim vazirligi bilan kelishilgan holda, oʻquv rejalarini ishlab chiqish va tasdiqlash; Markazni malakali kadrlar bilan taʼminlash va uning moddiy-texnika bazasini shakllantirish choralarini koʻrish; tinglovchilarning oʻqish davrida yashashi uchun Samarqand davlat arxitektura-qurilish institutining talabalar turar joyidan oʻrinlar ajratish. 5. Markaz Samarqand davlat arxitektura-qurilish institutining Samarqand shahar, Lolazor koʻchasi, 70-uy manzilidagi binosiga tekin foydalanish huquqi asosida joylashtirilsin. 6. Quyidagilar Markaz faoliyatini moliyalashtirish manbalari etib belgilansin: toʻlov-shartnoma asosida arxitektura-qurilish yoʻnalishidagi mutaxassislarni qayta tayyorlash va ularning malakasini oshirishdan tushgan tushumlar; jismoniy va yuridik shaxslarning homiylik xayriyalari; xalqaro moliya institutlari, xorijiy va donor tashkilotlarning grantlari; qonun hujjatlarida taqiqlanmagan boshqa manbalar. 7. Belgilab qoʻyilsinki: Markazning xodimlariga oliy taʼlim muassasalari pedagog kadrlarini qayta tayyorlash va ularning malakasini oshirish mintaqaviy markazlarining tegishli lavozimlari uchun belgilangan mehnatga haq toʻlash miqdorlari va shartlari tatbiq etiladi; Markazda oʻqish shaharsozlik sohasida faoliyat yurituvchi tashkilotlarning real va istiqboldagi ehtiyojlaridan kelib chiqqan holda, ularning buyurtmanomalariga muvofiq toʻlov-shartnoma asosida amalga oshiriladi. 8. Oʻzbekiston Respublikasi Qurilish vazirligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 9. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari — “Oʻzbekiston temir yoʻllari” AJ boshqaruvi raisi A.J. Ramatov hamda Qurilish vaziri A.X. Toʻxtayev zimmasiga yuklansin.